เคทีซีมิโก้เฮ!ลูกค้าKTBหนุน
แห่เปิดบัญชีซื้อขายหุ้นเพิ่ม ตั้งเป้าส่วนแบ่งตลาดปีนี้5%
3 ก.พ. 2555

แห่เปิดบัญชีซื้อขายหุ้นเพิ่ม ตั้งเป้าส่วนแบ่งตลาดปีนี้5%
บล.เคที ซีมิโก้ ได้ฐานลูกค้า KTB หนุน ปีนี้หวังลูกค้าธนาคารเปิดบัญชีใหม่ขั้นต่ำ 4,000 บัญชี ดันส่วนแบ่งตลาด 5% 
นายชัยภัทร ศรีวิสารวาจา ประธานเจ้าหน้าที่บริหารและประธานกรรมการบริหาร บริษัทหลักทรัพย์ (บล.) เคที ซีมิโก้ (ZMICO) เปิดเผยว่า ถือว่าบริษัทเดินมาถูกทางแล้ว หลังจากควบรวมกิจการระหว่าง บล.ซีมิโก้ กับ บล.เคทีบี ที่มีธนาคารกรุงไทย (KTB) เป็นบริษัทแม่และถือหุ้น ทำให้ 2 ปีที่ผ่านมา บริษัทได้ฐานลูกค้าของ KTB มาเปิดบัญชีซื้อขายหลักทรัพย์ และคาดว่าปีนี้จะเปิดบัญชีอย่างน้อยแตะ 1 หมื่นบัญชี หรือเพิ่มขึ้นอย่างต่ำ 4,000 บัญชี 
“ปีแรกที่ควบรวมมีลูกค้าของธนาคารมาเปิดบัญชีใหม่ 1,000-2,000 บัญชี แต่ปีที่ผ่านมาเพิ่มขึ้นเป็น 5,000-6,000 บัญชี ซึ่งมีบัญชีซื้อขายสม่ำเสมอ (แอ็กทีฟ) 50% ทำให้บัญชีรวมของบริษัทที่แอ็กทีฟมีสัดส่วน 30% เท่าอุตสาหกรรม” นายชัยภัทร กล่าว
นอกจากนั้น วันที่ 1 ส.ค.นี้ การลดการคุ้มครองเงินฝากเหลือบัญชีละ 1 ล้านบาท น่าจะทำให้ลูกค้าเงินฝากของธนาคารตื่นตัว หรือนำเงินฝากไปต่อยอดลงทุนมากขึ้นโดยลูกค้าธนาคารกรุงไทยสามารถทำธุรกรรมออนไลน์ทั้งด้านการเงิน ลงทุนหลักทรัพย์และสัญญาซื้อขายล่วงหน้าได้แล้ว และเมื่อวันที่ 2 ก.พ. ได้เปิดตัวโปรแกรมซื้อขายหลักทรัพย์ออนไลน์ผ่านคอมพิวเตอร์ โน้ตบุ๊ก แท็บเล็ต สมาร์ตโฟน คาดว่าจะทำให้สัดส่วนบัญชีซื้อขายหลักทรัพย์ออนไลน์ปีนี้อยู่ที่ 50% จากปีก่อนที่ 40% 
นายชัยภัทร กล่าวว่า สำหรับค่าคอมมิชชันในเดือน ม.ค. เฉลี่ยอยู่ที่ 0.19-0.20% น่าจะประคองไปตลอดปีได้ จากปีก่อนอยู่ที่ 0.20% ขณะที่ส่วนแบ่งการตลาดในปีนี้คาดว่าจะอยู่ที่ 5% จากปีก่อนอยู่ที่ 4.2% โดยบริษัทอยู่ระหว่างรับเจ้าหน้าที่การตลาดอีก 70 คน จากปัจจุบันมีอยู่ 450-500 คน
“การแข่งขันค่าคอมม์เริ่มรุนแรงมากขึ้น แต่บริษัทจะไม่หั่นค่าคอมม์ลง ขอเน้นการบริการสู้ ปรับปรุงระบบการประสานงานระหว่างนักวิเคราะห์กับเจ้าหน้าที่การตลาดตอบสนองความต้องการลูกค้ามากขึ้น” นายชัยภัทร กล่าว
สำหรับแผนที่จะไปทำธุรกิจด้านวาณิชธนกิจในประเทศพม่า คาดว่าภายในครึ่งปีแรกจะได้ข้อสรุป และจะนำรัฐวิสาหกิจที่ลาว 3 แห่งเข้าตลาดหุ้นลาว และการเจรจานำบริษัทจดทะเบียน (บจ.) ไทยเข้าไปซื้อ บจ.เวียดนาม 3 แห่งในปีนี้หลังเลื่อนมาจากปีก่อน